DA Den Europæiske Unions Tidende C 133/25

INDKALDELSE AF FORSLAG — EACEA/16/2018

Erasmus+-program, nøgleaktion 3 — Støtte til politiske reformer

Europæisk ungdom sammen

(2018/C 133/09)

1. INDLEDNING — BAGGRUND (1)

Unge er aktive i EU's mobilitetsaktiviteter. De tilslutter sig tværeuropæiske organisationer eller deltager i mindre strukturerede ikkeformelle udvekslinger med unge fra andre europæiske lande, og de udviser en positiv indstilling og støtte til den europæiske integrationsproces (2). I denne egenskab kan de være stærke ambassadører for det europæiske projekt og bygge broer på tværs af kontinentet, navnlig fra Øst- og Vesteuropa, men også langs nord-syd-linjen, og inspirere andre med hensyn til den måde, de oplever Europa og deres europæiske identitet på.

Erasmus+ Ungdom fremmer i dag udvekslingsophold for unge og ungdomsarbejderes mobilitet og støtter ungdomsorganisationer. En analyse af erfaringerne viser et frugtbart og aktivt samarbejde mellem organisationer og unge på tværs af landene. Det er lykkedes Erasmus+-programmet at tiltrække og engagere unge. Der er stor interesse for deltagelse, og på nuværende tidspunkt kan kun et ud af tre mobilitetsprojekter (udvekslingsophold for unge og ungdomsarbejderes mobilitet) og et ud af fem inden for partnerskaber (tværnationale initiativer for unge) støttes.

Som kommissionsformand, Jean-Claude Juncker, understregede i sin tale om Unionens tilstand 2017 (3): »… Europa [skal] være en Union med lighed og en Union af ligeværdige. Lighed mellem dets medlemsstater, store og små, øst og vest, nord og syd.« Unge er centrale aktører i realiseringen af dette. De er måske ofte mindre engagerede end ældre personer i traditionelle former for deltagelse, f.eks. stemmeafgivning eller tilhørsforhold til et politisk parti, men et flertal blandt dem giver udtryk for en interesse for politik og har stærkere borgerskabsfølelser over for EU end ældre grupper. Den nye Eurobarometerundersøgelse (4) om den europæiske ungdom bekræfter unges interesse for mere tidssvarende former for aktivt medborgerskab: over halvdelen (53 %) af respondenterne oplyser, at de har deltaget i mindst én form for organiseret aktivitet inden for de seneste 12 måneder (+ 4 pp. siden 2014), mens næsten en tredjedel (31 %) af unge i EU anfører, at de har deltaget i organiserede frivillige aktiviteter i de seneste 12 måneder (+ 6 pp. siden 2014).

Ifølge undersøgelsen ønsker unge, at EU prioriterer emner såsom uddannelse og kvalifikationer, miljøbeskyttelse, migrationsspørgsmål og unionsborgerskab. Disse konklusioner er helt på linje med resultaterne af projektet »En ny fortælling om Europa«. »En ny fortælling om Europa« var et femårigt projekt, der havde til formål at få unges bud på, hvad der bør være EU's fremtidige prioriteringer med hensyn til unge. Projektet blev afsluttet den 31. januar 2018, hvor en gruppe unge afleverede resultaterne af dette projekt til Kommissionen (5).

2. MÅL

Aktiviteterne i forbindelse med »Europæisk ungdom sammen« bør bygge på erfaringerne fra projektet »En ny fortælling om Europa« (6) og andre ungdomspolitiske initiativer og programmer for unge, som har til formål at fremme unges deltagelse i det europæiske offentlige liv samt grænseoverskridende udvekslinger og mobilitetsaktiviteter.

2.1. Generelle mål

»Europæisk ungdom sammen«-projekter har til formål at etablere netværk, der fremmer regionale partnerskaber, og skal gennemføres i tæt samarbejde med unge fra hele Europa (Erasmus+-programlande). Netværkene skal tilrettelægge udvekslinger, fremme uddannelse (f.eks. for ungdomsledere) og gøre det muligt for unge selv at igangsætte fælles projekter.

»Europæisk ungdom sammen« vil støtte initiativer fra mindst fem ungdomsorganisationer fra fem forskellige støtteberettigede Erasmus+-programlande med henblik på at udveksle idéer om EU, tilskynde til et mere omfattende medborgerskab og bidrage til at fremme en følelse af europæisk medborgerskab. Initiativet sigter mod at samle den europæiske ungdom fra hele Europa — øst, vest, nord og syd.

De tematiske prioriteringer er aktivt medborgerskab, netværksopbygning, europæiske værdier og europæisk medborgerskab, demokratisk deltagelse, demokratisk robusthed og social inklusion relateret til ungdom.

2.2. Specifikke mål

Initiativet vil specifikt støtte:

— fremme og udvikling af et mere struktureret samarbejde mellem forskellige ungdomsorganisationer med henblik på at opbygge eller styrke partnerskaber

— ungdomsorganisationer, som er involveret i initiativer med henblik på at tilskynde unge til at deltage i den demokratiske proces og i samfundet ved at tilrettelægge kurser, fremvise fællestræk blandt unge europæere og tilskynde til diskussion og debat om deres forbindelse til EU, dens værdier og demokratiske grundlag; dette omfatter tilrettelæggelse af arrangementer forud for valgene til Europa-Parlamentet i 2019

— fremme deltagelsen blandt underrepræsenterede grupper af unge inden for politik, ungdomsorganisationer og andre civilsamfundsorganisationer ved at inddrage sårbare og socioøkonomisk ugunstigt stillede unge.

Det har fokus på ungdoms-NGO'er, offentlige organer og uformelle grupper af unge, som vil foreslå projekter, der involverer mindst fem partnere, som har kapacitet til at mobilisere unge i partnerskaber, der omfatter forskellige lande og regioner inden for Erasmus+-programlandene.

3. KRITERIER FOR STØTTEBERETTIGELSE

Ansøgninger, der opfylder følgende kriterier, vil blive evalueret grundigt.

Kun ansøgninger fra juridiske enheder, der er etableret i følgende programlande, er støtteberettigede (7).

3.1. Støtteberettigede ansøgere

Deltagende organisationer kan være:

— nonprofitorganisationer, foreninger og NGO'er inklusiv europæiske ungdoms-NGO'er

— socialøkonomiske virksomheder

— offentlige instanser på lokalt, regionalt eller nationalt niveau

— sammenslutninger af regioner

— europæiske grupper for territorialt samarbejde

— organer, der arbejder med fortjeneste for øje, og som er aktive inden for CSR (virksomhedernes sociale ansvar)

etableret i et Erasmus+-programland.

Mindstekravet til sammensætning af partnerskaber i denne indkaldelse er mindst fem partnere fra fem forskellige lande, der er berettiget til at deltage i Erasmus+-programmet. Ansøgerorganisationerne bør påvise deres kapacitet til at sikre en god geografisk balance i form af partnere fra forskellige dele af Erasmus+-programlandene. Dette betyder partnerskaber fordelt over berettigede deltagelseslande hvor partnere kommer fra forskellige regioner øst, vest, nord og syd.

3.2. Støtteberettigede lande

— EU-medlemsstater: Belgien, Bulgarien, Cypern, Danmark, Estland, Finland, Frankrig, Grækenland, Irland, Italien, Kroatien, Letland, Litauen, Luxembourg, Malta, Nederlandene, Polen, Portugal, Rumænien, Slovakiet, Slovenien, Spanien, Sverige, Tjekkiet, Tyskland, Ungarn, Det Forenede Kongerige og Østrig.

— De lande i Den Europæiske Frihandelssammenslutning (EFTA), der indgår i Det Europæiske Økonomiske Samarbejdsområde (EØS): Island, Liechtenstein og Norge.

— Kandidatlande med en førtiltrædelsesstrategi i overensstemmelse med de almindelige principper og generelle vilkår og betingelser i de rammeaftaler, der er indgået med disse lande med henblik på deres deltagelse i EU-programmer: den tidligere jugoslaviske republik Makedonien og Tyrkiet.

3.3. Støtteberettigede aktiviteter

EU's finansieringsbidrag i forbindelse med denne indkaldelse består af et tilskud til en del af udgifterne hos de udvalgte organer i forbindelse med gennemførelsen af en række aktiviteter. Disse aktiviteter skal være direkte knyttet til de generelle og specifikke mål, der er opstillet i indkaldelsen, og skal være specificeret i en projektbeskrivelse, der dækker hele den periode, hvori der er søgt om tilskud.

Følgende er en vejledende, ikkeudtømmende liste over støtteberettigede aktiviteter:

— mobilitetsaktiviteter, herunder omfattende udvekslingsprogrammer for unge

— aktiviteter, der fremmer unges adgang og deltagelse i forbindelse med EU's politiske dagsorden

— udveksling af erfaring og god praksis, oprettelse af netværk og partnerskaber med andre ungdomsorganisationer, deltagelse i møder eller seminarer med andre aktører og/eller politiske beslutningstagere også med henblik på at øge øge politikkens virkninger for målgrupper, sektorer og/eller systemer

— initiativer og arrangementer med henblik på at udvikle netværk mellem europæiske NGO'er og civilsamfundsorganisationer samt EU-netværk

— opmærksomhedsskabelse, information, formidlings- og markedsføringsaktiviteter (seminarer, workshopper, kampagner, møder, offentlig debat, høringer, osv.) vedrørende EU's politiske prioriteter på ungdomsområdet.

Aktiviteterne skal være grænseoverskridende og kan udføres på europæisk, nationalt, regionalt eller lokalt plan.

Yderligere kriterier for støtteberettigelse i forbindelse med mobilitetsaktiviteter/udvekslingsophold for unge:

— varighed: 5-21 dage, eksklusive rejsetid

— sted(er) for aktiviteten: aktiviteterne skal finde sted i ansøgerens/partnernes lande

— støtteberettigede deltagere: unge i alderen 13-30 år, som har bopæl i modtager- og/eller sendeorganisationernes lande

— antal deltagere: mindst 16 og højst 180 deltagere (eksklusive gruppeleder(e)); mindst fire deltagere pr. gruppe (eksklusive gruppeleder(e)); den enkelte nationale gruppe skal have mindst én gruppeleder. En gruppeleder er en voksen, der ledsager de unge, som deltager i mobilitetsaktiviteter/udvekslingsophold for unge, med henblik på at sikre de unges effektive læring, beskyttelse og sikkerhed.

4. PROJEKTRESULTATER OG VARIGHED

Projekterne bør påvise deres forventede bidrag til EU's overordnede ungdomspolitiske dagsorden ved at:

— bygge på resultaterne af projektet »En ny fortælling om Europa« (eller andre lignende debatprojekter) og knytte dem til politikudvikling på lokalt/regionalt/nationalt/europæisk plan

— forbedre unges inddragelse i det demokratiske liv og deres engagement med beslutningstagere (indflydelse, nye færdigheder, inddragelse af unge i projektudformning osv.)

— være med til at forbedre ungdomssektorens kapacitet til at arbejde tværnationalt og fremme tværnational læring og samarbejde mellem unge og beslutningstagere

— opskalere eksisterende bedste praksis og opsøgende aktiviteter ud over de(t) almindelige netværk

— formidle resultaterne heraf på en effektiv og attraktiv måde til unge, der er involveret i ungdomsorganisationer, for at bane vejen for mere systematiske partnerskaber og også til unge, som ikke er tilknyttet ungdomsstrukturer, eller ugunstigt stillede unge

Projektets varighed skal være mellem ni og 24 måneder. Det kan ikke forlænges.

5. TILDELINGSKRITERIER

De støtteberettigede ansøgninger vil blive vurderet på basis af udelukkelses-, udvælgelses- og tildelingskriterier. Udelukkelses- og udvælgelseskriterierne findes i retningslinjerne for ansøgning på følgende adresse: https://eacea.ec.europa.eu/erasmus-plus/funding_en

Tildelingskriterierne for finansiering af en ansøgning er:

— relevansen af projektet (25 %)

— kvaliteten af projektets udformning og gennemførelse (25 %)

— kvaliteten af partnerskabet og samarbejdsaftalerne (25 %) Herunder hvordan unge involveres i alle faser af projektgennemførelsen, og hvordan der tages hensyn til øst-vest- og nord-syd-linjerne.

— indvirkning, formidling og bæredygtighed (25 %).

Kun forslag, der har nået:

— en tærskel på mindst 60 % af den samlede score (dvs. den samlede score for de 4 tildelingskriterier) og

— en tærskel på mindst 50 % af hvert kriterium

tages i betragtning til EU-finansiering.

6. BUDGET

Det samlede budget til medfinansiering af projekterne i denne indkaldelse udgør 5 000 000 EUR.

Det finansielle bidrag fra EU er mindst 100 000 EUR og kan ikke overstige 500 000 EUR. Det er begrænset til en maksimal medfinansieringssats på 80 % af de samlede støtteberettigede omkostninger.

EACEA forbeholder sig ret til ikke at fordele alle de midler, der er til rådighed.

7. INDSENDELSESPROCEDURE OG FRIST

Ansøgningspakken skal indsendes online behørigt udfyldt ved indsendelse af det korrekte onlineansøgningsskema (eForm) og indeholde alle relevante og nødvendige bilag og støttedokumenter.

eForm findes på engelsk, fransk og tysk på følgende webadresse:

http://eacea.ec.europa.eu/erasmus-plus/funding_en

og skal udfyldes behørigt på et af de officielle EU-sprog.

Den behørigt udfyldte eForm skal være indsendt online senest den 25. maj 2018 — kl. 12.00 (middag, lokal tid i Bruxelles) og skal indeholde de relevante bilag (8):

Yderligere obligatoriske administrative bilag skal indsendes pr. e-mail til EACEA senest med samme frist.

Ansøgere anmodes om at læse alle oplysninger om indkaldelsen af forslag EACEA/16/2018 og indsendelsesproceduren nøje og at anvende de dokumenter, der indgår i ansøgningspakken, der kan findes på:

https://eacea.ec.europa.eu/erasmus-plus/funding_en

8. ALLE OPLYSNINGER VEDRØRENDE INDKALDELSEN

Alle oplysninger vedrørende indkaldelse EACEA/16/2018, herunder retningslinjerne for ansøgning, findes på følgende websted:

https://eacea.ec.europa.eu/erasmus-plus/funding_en

E-mailkontaktoplysninger:

EACEA-YOUTH@ec.europa.eu

(1) Se C(2018)774 af 15.2.2018 (WPI 3.18): https://ec.europa.eu/programmes/erasmus-plus/sites/erasmusplus2/files/c-2018-774-en.pdf

(2) Se Eurobarometer 455 om den europæiske ungdom (september 2017), offentliggjort januar 2018: http://ec.europa.eu/commfrontoffice/publicopinion/index.cfm/survey/getsurveydetail/instruments/flash/surveyky/2163

(3) http://europa.eu/rapid/press-release_SPEECH-17-3165_da.htm

(4) Idem, fodnote 1.

(5) https://europa.eu/youth/have-your-say/new-narrative-for-europe_da

(6) Se https://europa.eu/youth/have-your-say/new-narrative-for-europe_da

(7) http://ec.europa.eu/programmes/erasmus-plus/sites/erasmusplus2/files/files/resources/erasmus-plus-programme-guide_en.pdf

(8) Alle andre administrative dokumenter, der kræves i retningslinjerne for ansøgning, skal indgives pr. e-mail til Forvaltningsorganet for Undervisning, Audiovisuelle Medier og Kultur senest den 25. maj 2018 (middag, lokal tid i Bruxelles) på følgende e-mailadresse: EACEA-YOUTH@ec.europa.eu